Skjern og Aalborg Håndbold vandt begge storsejre på hjemmebane mandag aften i den bedste danske række.

Aalborg Håndbold vandt en overbevisende sejr på hjemmebane over Århus Håndbold mandag aften. Også Skjern snuppede en sejr og holder sig til i toppen af den bedste danske række. Johan Jakobsen blev kampens topscorer, da han scorede ni mål for Aalborg Håndbold, som vandt 30-21 over aarhusianerne. Mads Mensah Larsen, som inden sæsonen skiftede fra det konkursramte AG København, bidrog med fire scoringer for Aalborg-mandskabet. Skjern vandt tidligere mandag aften med 37-25 hjemme over Mors/Thy, efter at Skjern-mandskabet allerede havde sat tingene på plads i første halvleg, hvor hjemmeholdet førte med hele 18-10. Playmaker Claus Møller Jakobsen og stregspiller Thomas Klitgaard scorede seks mål for Skjern, mens backen Henrik Møllgaard bidrog med fire mål. Både Skjern og Aalborg Håndbold kom med sejrene op på 18 point efter 12 kampe. Kun topholdene Bjerringbro-Silkeborg (BSV) og KIF Kolding København har flere point med hver 21 point.